Folketing
1999-10-27

I forbindelse med det lovforslag, vi lige har behandlet, var der jo en ganske skarp meningsudveksling mellem justitsministeren og mig. Det bliver der ikke med hensyn til det her lovforslag, for dér er vi ikke ret langt fra hinanden. Det er sådan, at den konservative folketingsgruppe er positiv over for hovedideen i lovforslaget og over for de fleste af de meget konkrete ændringer, som foreslås. Vedrørende den vigtigste del af forslaget, nemlig en begrænsning i anvendelsen og i varigheden af isolationsfængsling, er vi enige. Det er jo en indgribende foranstaltning, og isolation skal derfor ikke anvendes mere end absolut nødvendigt. Samtidig er det vigtigt at holde sig for øje, at de gældende regler ikke er lavet specielt for politiets skyld. Reglerne er jo lavet af hensyn til samfundet og samfundets mulighed for at få opklaret alvorlig kriminalitet og for at få domfældt de personer, som begår den alvorlige kriminalitet.